Muhokselta, Elokuussa
Piirteleisin pännälläni,
 Kyyhättäisin kynälläni
 Sanan, pari paperille
 Sekä sanan jotta kaksi.
 Vaan kun valtaapi vavistus,
 Työntyypi tytiseminen
 Käteheni, sormihini,
 Jäseniini järkytellen,
 Kun olen puskenut pahasti,
 Tehnyt työtä terhakasti,
 Jott’ei pännä pätevästi,
 Kulje kynä kynsissäni,
 Eikä anna aivot tulla
 Hermot heelmiä hyviä.
 Vaan kuitenki, kaikitenki
 Jos ma koitan kohennella,
 Kynälleni kyyhätellä
 Päivän työstä päästyäni,
 Tupahan on tultuani
 Tapauksista tärkeimmistä,
 Kuulumista kunnassamme.

Vähän on nykyjään kirjeitä näkynytkin sanomalehtien palstoilla maaseuduilta. Tietysti lienee siihen syynä ollut kiire työnaika, sillä heinäntekohan se nykyjään on ihmisillä ollut, vaikka nyt se jo lienee useammalta loppunut. Vaan eipä sitä ole kuitenkaan joudettu kauvan heinänteosta väsyneitä raajojaan leväyttämään, sillä viljavina, keltaisina aaltoilevat viljavainiot kiirehtivät maanmiestä sieppaamaan sirppinsä aitan orrelta ja kiiruhtamaan vainiolle. – Täällä meidän paikkakunnassamme on minun tietääkseni saatu paljon heiniä ja enimmiten hyviä, sillä heinäntekoa ovat suosineet erinomaisen hyvät ilmat, ehkä joskus on hiukan satanutkin, mutta niin vähän, että isosti se ei ole säikytellyt. Mitä taas viljan kasvuun tulee, niin onpa tuo sekin ollut hyvä. Rukiit ovat erinomaisen vankkoja, ehkä viime kuun alussa ollut sade löi ne pahasti lakoon. Vaan sieltäpä kuitenkin näkyy kohoavan ”riskisti” kuhilaita vainiolle. Ohra, kaura ja peruna ovat myöskin tavallisen hyvät, jotta kyllä maanmiehelle viljaa tulee, kun vaan halla harmaaparta malttaa olla niihin koskematta ja kun vielä ajat rupeaisivat paranemaan siten, että maanmies viljallansa enemmän rahaa saisi, niin kyllä maar toimeen tultaisiin!

 Mitäpä minä mitätön,
 Tyhmä, tollo ja tökerö
 Muusta miettiä osaisin,
 Asioista ajatella,
 Mink’ oon tässä miettinynnä
 Paperille piirrellynnä
 Maanmiehemme olosta,
 Toimeentulosta talollisten.
 Siispä lauseitten sijahan
 Pistän pistehen perähän.

Tölppö.

Lähde: Kaiku 24.8.1887.

Anonyymi
Asiatekstit
Runot
Kaiku
1887